ΔΕΛΤΙΟ ΤΥΠΟΥ 04.8.2021

**Παρουσία του Γενικού Γραμματέα Έρευνας και Καινοτομίας, Καθηγ. Αθανάσιου Κυριαζή στα εγκαίνια ενεργοποίησης του τηλεσκοπίου «Αρίσταρχος» στο όρος Χελμός, του ΙΑΑΔΕΤ του ΕΑΑ**

Ο Γενικός Γραμματέας Έρευνας και Καινοτομίας, Καθηγ. Αθανάσιος Κυριαζής παρευρέθηκε στην εκδήλωση για τα εγκαίνια της σύζευξης του τηλεσκοπίου «Αρίσταρχος» με τον μεγαλύτερο Ευρωπαϊκό τηλεπικοινωνιακό δορυφόρο Alphasat. Το αστεροσκοπείο, στο όρος Χελμός Καλαβρύτων, αποτελεί ερευνητική υποδομή του Ινστιτούτου Αστρονομίας, Αστροφυσικής και Διαστημικών Εφαρμογών και Τηλεπισκόπησης (ΙΑΑΔΕΤ) του Εθνικού Αστεροσκοπείου Αθηνών (ΕΑΑ). Η εκδήλωση πραγματοποιήθηκε την Τετάρτη, στις 4 Αυγούστου, στα Καλάβρυτα και στις ανωτέρω εγκαταστάσεις όπου βρίσκεται το τηλεσκόπιο «Αρίσταρχος».

Στον χαιρετισμό που απηύθυνε ο κ. Κυριαζής, μεταξύ άλλων, επεσήμανε ότι η επιστημονική-ερευνητική και κοινωνική συνεισφορά του ΕΑΑ σε υπηρεσίες και τεχνολογίες αιχμής, είναι εγνωσμένη. Στην παρούσα περίσταση, το Αστεροσκοπείο Χελμού, αποτελεί τον πρώτο επίγειο σταθμό στην Ευρώπη του προγράμματος ScyLight (Secure and Laser communication technology) του Ευρωπαϊκού Οργανισμού Διαστήματος (European Space Agency, ESA) και συνιστά μια επανάσταση στο χώρο των ευρωπαϊκών δορυφορικών τηλεπικοινωνιών. Ακολούθως, αναφέρθηκε στις πολλαπλές εφαρμογές των διαστημικών και δορυφορικών τεχνολογιών και τόνισε πως αναβαθμίζουν μια ευρύτατη σειρά υπηρεσιών γενικού ενδιαφέροντος για τους πολίτες, και ειδικά για την Ελλάδα. Ενδεικτικά, ανέφερε πως ιδιαίτερο ενδιαφέρον αποκτούν οι βραχυπρόθεσμες και οι μεσοπρόθεσμες μετεωρολογικές προβλέψεις, η πλοήγηση και ο εντοπισμός της θέσης, η επιτήρηση των συνόρων και η εθνική ασφάλεια, οι εφαρμογές στην γεωργία, την αλιεία, τη ναυτιλία, την αντιμετώπιση της κλιματικής αλλαγής και της ρύπανσης, την δασοπροστασία και την αντιμετώπιση των φυσικών καταστροφών, καθώς και την αρχαιολογική έρευνα. Τόνισε, επίσης ότι η ΓΓΕΚ, υποστηρίζει την ερευνητική προσπάθεια και την καινοτομία στις τεχνολογίες αυτές, μέσα από τις δράσεις και τις χρηματοδοτήσεις της. Τέλος, συνεχάρη τόσο τον Πρόεδρο του ΕΑΑ, Καθ. Μανώλη Πλειώνη, τον Διευθυντή του ΙΑΑΔΕΤ/ΕΑΑ και επιστημονικά υπεύθυνο του ScyLight για το Χελμό, Δρ. Σπύρο Βασιλάκο και την ομάδα τους για το πρωτοποριακό τους επίτευγμα.